גיירמו אוצ'ואה

קלוב אמריקה

אוצ'ואה ערך את הופעת הבכורה שלו בקלוב אמריקה במהלך עונת 2004 בליגת העל המקסיקנית במשחק נגד מונטריי, בהיותו בן 18. אוצ'ואה מיד הפגין את מיומנותו ואת כשרונו בשער, ונשלח אל אור הזרקורים כדי להחליף את השוער הפצוע אדולפו ריוס. כאשר ריוס החלים מפציעתו עמדת השוער התחלקה בין שניהם.
בעונת 2004 לאחר החלפת מאמנים ושוערים, הגיע המאמן החדש, מריו קארילו, ששם את אוצ'ואה בעמדת השוער הראשון ומאז שיחק בכמעט כל משחק במועדון. תחת אימונו של קארילו, אוצ'ואה זכה באליפות הראשונה שלו בעונת 2005.
הוא החל את עונת 2008 בצורה נהדרת ועזר לקלוב אמריקה לזכות בטורניר ה-InterLiga עם הופעות מצוינות מצדו, בעיקר במשחק בשלב הבתים נגד מונרקס מוריילה, במשחק זה הציל בעיטת עונשין בדקות האחרונות. 
בחורף 2010, היו ספקולציות שונות על ידי מקורות רבים באנגליה באשר למעברו של אוצ'ואה לקבוצה אחרת בעונת 2010-11. העיתון האנגלי 'מטרו' דיווח שהמועדון האנגלי מנצ'סטר יונייטד, היה מעוניין בהחתמת אוצ'ואה.
עונתו האחרונה של גיירמו אוצ'ואה בקבוצה הייתה בעונת 2011 של ליגת העל המקסיקנית.

אז'אקסיו

ב-4 ביולי 2011 אוצ'ואה חתם על חוזה לשלוש שנים במועדון הכדורגל הצרפתי החדש בליגת העל הצרפתית, אז'אקסיו. אוצ'ואה שיחק בשני משחקיו הראשונים במועדון במשחקי ידידות נגד בורדו, שנגמר בהפסד 2-1 ונגד ריאל סוסיאדד שנגמר בהפסד 4-0.
הוא ערך את הופעת הבכורה הרשמית שלו במשחק ליגה ב-5 באוגוסט נגד טולוז בהפסד 2-0. במשחק האחרון של העונה אז'אקסיו הייתה צריכה ניצחון על טולוז כדי לצאת מסכנת הדחה לליגה השנייה. אוצ'ואה פתח בהרכב הראשון ושיחק 90 דקות נגד טולוז ועזר לקבוצתו לנצח 2-0 ולהישאר בליגה הראשונה. אוצ'ואה סיים את עונתו הראשונה עם 8 משחקים שמר על רשת נקייה, 43 הצלות ו-151 חסימות. מנגד, הוא גם סיים את העונה לאחר שספג 59 שערים, מה שהפך אותו, יחד עם שוער קן, לשוער שספג הכי הרבה שערים.
ב-1 ביולי 2012, הודיע נשיא המועדון שאוצ'ואה ישאר לעונת 2012-13 למרות שמועות שמועדונים אחרים כמו גלאטסראיי וסביליה מעוניינים בו, אוצ'ואה ומאמנו הודו שלא הצליחו להגיע להסכם עמם. הוא סיים את עונת 2012-13 עם 12 משחקים ללא ספיגת שער.
אוצ'ואה החל את עונת 2013-14 ב-11 באוגוסט 2013 כאשר פתח נגד סנט אטיין, המשחק הסתיים בהפסד 1-0. ב-18 באוגוסט, אוצ'ואה שיחק 90 דקות נגד פריס סן ז'רמן בפארק דה פראנס, אז'אקסיו הובילו ביתרון 1-0 וכמעט השיגו ניצחון היסטורי אך בדקה ה-86, אדינסון קבאני כבש שער ואז'אקסיו סיימה בתיקו 1–1. הופעתו של אוצ'ואה במשחק זכתה לתשבחות, עם 12 הצלות מסך כל 39 הבעיטות מצד פ.ס.ז'.
ב-18 בינואר 2014 אוצ'ואה שיחק את משחקו ה-100 בקבוצה בהפסד החוץ 2-0 לניס. עקב הפסד 2-1 לספורטינג קלוב דה בסטיה ב-20 באפריל, אז'אקסיו ירדה באופן רשמי לליגה השנייה לאחר 3 שנים בליגה הראשונה. לאחר שהודיע רשמית על עזיבתו, המועדון נפרד מאוצ'ואה במכתב פתוח לתקשורת.
ב-1 באוגוסט 2014 חתם בקבוצה הספרדית מלאגה. ב-3 בדצמבר ערך את הופעתו הבכורה בקבוצה בתיקו 1-1 נגד דפורטיבו לה קורוניה בגביע. ב-22 ביולי 2016 הושאל לגרנדה לעונה אחת. ב-9 ביולי 2017 חתם בסטנדרד לייז' הבלגית. ב-30 ביולי ערך את הופעתו הבכורה בקבוצה בתיקו 1-1 נגד מכלן.
ב-7 באוגוסט 2019 חזר אוצ'ואה לקבוצת נעוריו קלוב אמריקה וחתם לארבע שנים.

נבחרת מקסיקו

בגיל 20, גיירמו אוצ'ואה זומן לנבחרת על ידי מאמנה של מקסיקו לשעבר, ריקארדו לאבלופ, לסגל הנבחרת עבור מונדיאל 2006, כשוער השלישי. בנוסף למונדיאל, אוצ'ואה שותף בגביע הזהב של CONCACAF לשנת 2007 ובקופה אמריקה 2007. הוא ערך את הופעת הבכורה שלו בנבחרת במוקדמות מונדיאל 2010 ב-28 במרץ 2009 נגד קוסטה ריקה. 
ב-9 במאי 2014, אוצ'ואה זומן לסגל נבחרת מקסיקו למונדיאל 2014. הוא פתח במשחק הפתיחה של מקסיקו במונדיאל נגד נבחרת קמרון ב-13 ביוני, משחק זה נגמר בניצחון 1-0 למקסיקו. משחק זה היה הופעת הבכורה של אוצ'ואה בגביע העולם, לאחר שזומן בטורנירים הקודמים אך לא שותף במשחקים. ב-17 ביוני במשחקה השני של נבחרת מקסיקו בשלב הבתים נגד מאחרת הטורניר, ברזיל, אוצ'ואה סיפק 4 הצלות, כולל הצלת נגיחה אחת עוצמתית מהכדורגלן הברזילאי ניימאר שעזרה למקסיקו לסיים בתיקו 0-0 מכובד. הוא נבחר לשחקן המצטיין של המשחק. הופעתו במשחק זכתה לתשבחות מרבים, גם מהמאמן הברזילאי לואיס פליפה סקולארי. אוצ'ואה התרגש מהופעתו ואמר, "זה היה משחק חיי. לעשות את זה במשחק בגביע העולם, בפני כל האוהדים, זה מדהים."